《得告后用范以载侍御卢沟壁间韵》
明代·鲁铎

病思无端鬓有华，乞身刚喜得还家。缘深云梦泽中水，心醉武陵溪上霞。

谙道岂真须老骥，入林聊复羡归鸦。东冈旧业堪衣食，种稻条桑更艺麻。

作者简介：（1461—1527）明湖广景陵人，字振之。弘治十五年进士。授编修。闭门自守，不妄交人。正德时，累擢南京国子监祭酒，寻改北。教士务实学而不专章句。以病归。嘉靖初，交荐不起。卒谥文恪。有《莲北集》、《东厢集》。